Wenkbroue lig oor Maties se vergadering met RusseProf. Wim de Villiers en die Russiese konsul-generaal, Aleksei Malenko. (Foto: Twitter) Wenkbroue het die afgelope naweek gelig nadat die Universiteit Stellenbosch (US) klaarblyklik met die Russiese konsul-generaal vergader het. Die Russiese konsulaat in Kaapstad het Vrydagmiddag op Twitter aangekondig dat sy verteenwoordiger, Aleksei Malenko, met prof. Wim de Villiers, rektor en visekanselier van die US, vergader het. “Die partye het die moontlikheid van toekomstige samewerking in verskeie sfere bespreek,” lui die konsulaat se kort inskrywing. Kort nadat die plasing gedoen is, het Leon Schreiber, die DA se kieshoof op Stellenbosch, uitgevaar teen die US se “skandelike” optrede om “regmatigheid aan internasionale oorlogmisdadigers te verskaf”. “Dit is hoe leierskap lyk wat van alle beginsels beroof is,” het hy gesê. Die US het egter teruggekap teen die ongelukkigheid en opgeklaar waarom dié vergadering plaasgevind het. Luidens ŉ kort verklaring deur die US is dit nie ongewoon vir die universiteit se rektor en visekanselier om met persone in die diplomatieke korps te vergader nie. “Sulke vergaderings is suiwer akademies van aard met ŉ fokus op moontlike akademiese en navorsingsamewerking.” Die US het bevestig dat De Villiers en Malenko vergader het om samewerking in akademiese en navorsingsverband te bespreek. “Die rektor en visekanselier het egter tydens die vergadering beklemtoon dat gegewe die huidige geopolitieke omgewing, samewerking onmoontlik is.” Die US sê hy is gekant teen Rusland se inval in Oekraïne en het sy “onvoorwaardelike verbintenis tot menseregte” sowel as sy sterk veroordeling van enige skending van sulke regte, insluitend oorlogvoering, herhaal.